Predkladacia správa

Tohtoročná jarná Európska rada, ktorá sa konala v marci, rozhodla o zriadení skupiny na vysokej úrovni zameranej na prípravu strednodobého hodnotenia Lisabonskej stratégie pod vedením bývalého predsedu vlády Holandska Wima Koka, v diplomatických kruhoch neformálne nazývanej ako „Kok 2“, keďže v pomerne krátkom čase nadväzuje na jeho úspešné vedenie špeciálnej skupiny pre zamestnanosť – Employment Task Force (marec-november 2003).  

Skupina sa skladala z 13 osobností reprezentujúcich celé spektrum verejného života, ako sú odbory, podniky, verejné úrady, politický a akademický sektor – napr. R. Bausch (SES Global), W. Hutton (London School of Economics), A. Guttiérez (španielsky kongres) či A. M. Idrac (RATP- systém verejnej dopravy v Paríži). V skupine boli dve ženy a nové členské štáty únie mali jedného reprezentanta (B. Moldan, bývalý minister životného prostredia Českej republiky).

Správa skupiny na vysokej úrovni bola prezentovaná predsedovi Európskej komisie 1. novembra 2004 a následne bola predmetom diskusie Európskej rady, ktorá sa konala v dňoch 4. - 5. novembra 2004. V tematickej diskusii na neformálnej večeri dňa 4. novembra 2004, ktorá bola venovaná príprave strednodobého hodnotenia Lisabonskej stratégie, vystúpil ako jeden z troch kľúčových rečníkov predseda vlády Slovenskej republiky.

Správa skupiny na vysokej úrovni má pomôcť Európskej komisii prehodnotiť účinnosť doteraz používaných nástrojov a metód implementácie Lisabonskej stratégie a následne efektívnejšie a intenzívnejšie zapojiť členské štáty únie a ekonomicko-sociálnych aktérov do plnenia jej cieľov.

Príprava strednodobého hodnotenia Lisabonskej stratégie je jednou z kľúčových priorít Európskej únie. Súčasne je to dokument, ktorý má ambíciu akcelerovať rozvojový a prorastový potenciál ekonomík jednotlivých členských štátov Európskej únie. Z uvedeného dôvodu musí byť strednodobé hodnotenie Lisabonskej stratégie predmetom širokej diskusie a Európska komisia musí disponovať kvalitnou spätnou väzbou z jednotlivých členských štátov únie.

Slovenská republika sa od začiatku roka 2004 aktívne zúčastňuje celoeurópskej diskusie o ďalšom smerovaní lisabonskej agendy. Jedným z výrazných vstupov Slovenskej republiky bol materiál „Strednodobé hodnotenie Lisabonskej stratégie: Príspevok Slovenskej republiky pre skupinu na vysokej úrovni“. Materiál bol ako informácia prerokovaný dňa 21. septembra 2004 Ministerskou radou vlády SR pre záležitosti Európskej únie a 22. septembra 2004 vládou SR. Materiál predstavuje príspevok Slovenskej republiky k pracovnej diskusii v úrovni Európskej únie ohľadom pripravovaného strednodobého hodnotenia Lisabonskej stratégie. Bol prezentovaný členovi novej Európskej komisii za Slovenskú republiku p. J. Figeľovi a primárne bol určený skupine W. Koka na vysokej úrovni pre hodnotenie Lisabonskej stratégie. Slovenská republika sa ako jediná z nových členských krajín Európskej únie zapojila do diskusie o príprave strednodobého hodnotenia Lisabonskej stratégie a odporúčania z predkladaného materiálu boli prijaté veľmi pozitívne.

Vzhľadom na blížiaci sa dátum ďalšieho jarného zasadnutia Európskej rady, ktoré sa v marci 2005 bude venovať strednodobého hodnoteniu Lisabonskej stratégie a oživeniu jej implementácie, je potrebné zintenzívniť diskusiu o tejto problematike. Slovenská republika sa chce aj naďalej aktívne podieľať na tejto diskusii. Z uvedeného dôvodu bol vypracovaný návrh stanoviska Slovenskej republiky k správe Wima Koka, ktorý bude po jeho schválení vládou SR predložený predsedovi Európskej komisie. 

Návrh stanoviska Slovenskej republiky k správe Wima Koka sa nevenuje špecifickým interným problémom Slovenskej republiky v oblasti lisabonskej agendy a určovaniu priorít, na ktoré sa Slovenská republika sústredí v tejto oblasti – tej sa venuje dokument „Stratégia rozvoja konkurencieschopnsti Slovenska do roku 2010 – Národná Lisabonská stratégia“, ktorým sa bude vláda SR zaoberať v polovičke januára 2005. 

Predkladaný materiál komentuje konkrétne odporúčania zo správy Wima Koka a predstavuje „európsky“ pohľad na túto problematiku a názor Slovenskej republiky na to, ako z európskej úrovne prispieť k novej dynamike reformného procesu v Európskej únii.

Predkladaný materiál bol predmetom skráteného medzirezortného pripomienkového konania, pričom sa na ňom podieľal okrem ministerstiev a ostatných ústredných orgánov štátnej správy aj široký okruh ďalších subjektov. Týmto Slovenská republika plní jedno z odporúčaní Európskej rady – zahrnúť do problematiky Lisabonskej stratégie čo najširší okruh spoločnosti. Materiál bol dňa 20. januára 2004 prerokovaný Ministerskou radou vlády SR pre záležitosti Európskej únie. Materiál sa predkladá na rokovanie vlády SR bez rozporov.